Ρεβύθια με ρύζι: το χανιώτικο ροβιθόρυζο
Το φαγητό αυτό μπορεί να γίνει, όπως μας είπε η κ. Κατσιφαράκη από τον Γαλατά Χανίων, προσθέτοντας ρύζι στα ρεβύθια που έχουν μείνει από την προηγούμενη ημέρα.
500 γρ. ρεβύθια (μουλιασμένα από το βράδυ σε χλιαρό νερό με 1 κουτ. σούπας χοντρό αλάτι), 1 μέτριο ξερό κρεμμύδι, σε ψιλά καρέ, 1 φλιτζ. τσαγιού (200 γρ.) ρύζι μακρύκοκκο για πιλάφι, 200 ml ελαιόλαδο, χυμός από ένα μικρό λεμόνι, 1 κουτ. γλυκού δεντρολίβανο ξερό, καλά κοπανισμένο, αλάτι, φρεσκοτριμμένο πιπέρι
Ξεπλένουμε τα ρεβύθια για να φύγει το αλάτι και τα στραγγίζουμε.Σε μια κατσαρόλα βράζουμε τα ρεβύθια μαζί με τόσο νερό ώστε να τα υπερκαλύπτει κατά 10 εκ. (περίπου 1½ λίτρο), σε δυνατή φωτιά για 3 λεπτά, μέχρι τα υγρά να κοχλάσουν.Μετριάζουμε τη φωτιά και σιγοβράζουμε για περίπου 1 ώρα ή μέχρι να μαλακώσουν τα ρεβύθια.Στραγγίζουμε τα ρεβύθια, κρατάμε στην άκρη το νερό όπου τα βράσαμε και το μετράμε. Χρειαζόμαστε 4 φλιτζ. τσαγιού (800 ml ) για να βράσουμε το ρύζι.Στην ίδια κατσαρόλα, άδεια πλέον, ζεσταίνουμε σε μέτρια φωτιά το λάδι και σοτάρουμε το κρεμμύδι για 3 λεπτά.Ρίχνουμε το ρύζι και ανακατεύουμε με ξύλινη κουτάλα για 1 λεπτό, μέχρι να λαδωθεί. Προσθέτουμε τα ρεβύθια, ανακατεύουμε και ρίχνουμε το νερό που κρατήσαμε στην άκρη.Μαγειρεύουμε για 15 - 20 λεπτά, μέχρι να μαλακώσει το ρύζι και να απορροφήσει τα υγρά.Ρίχνουμε το δεντρολίβανο, αλατοπίπερο και το χυμό λεμονιού, ανακατεύουμε και αποσύρουμε. Σκεπάζουμε την κατσαρόλα με μια πετσέτα κουζίνας, αφήνουμε για 5 λεπτά και σερβίρουμε. Στο πλάι, πράσινες ελιές.
Ρεβύθια,Ρύζι,Vegan